**ВЛИЯНИЕ НА БЕЖАНСКАТА КРИЗА**

**ВЪРХУ ОБЩЕСТВОТО В БЪЛГАРИЯ**

*Любомир Кючуков*

*Директор на Института за икономика и международни отношения*

Бежанската вълна, породена от военните конфликти в Близкия изток и Северна Африка, изправи Европейския съюз не само пред конкретните проблеми на миграционна криза, но и пред предизвикателствата, произтичащи от липсата на единна общоевропейска философия и политика за намиране на дългосрочни решения. Защото бежанската криза е само върха на айсберга, прелюдия към много по-сериозния икономически и социален миграционен натиск, с който на континента предстои тепърва да се сблъска. Глобализацията извади националните социални баланси от уюта на националната държава и ги потопи в глобалните дисбаланси, оголвайки дълбоките неравенства в световен мащаб. Тя глобализира и социалните проблеми, превърна бедността и безработицата на Африка в проблем на Европа.

Европа днес е изправена пред сблъсъка между собствените си ценности и разбирания за хуманност, закрепени и в съответните международноправни документи (преди всичко Конвенцията за статута на бежанците от 1951 г.) от една страна, и страховете от загуба на идентичност и потъпкване на същите тези ценности – от друга.

**Бежанският натиск върху България**

България, както и всички страни от Югоизточна Европа, е разглеждана от бежанците изключително като транзитен коридор по пътя към Централна и Западна Европа. При това страната остана встрани от основния маршрут на придвижване на бежанските потоци – Западнобалканския, преминаващ от Гърция през Република Македония и Сърбия към Централна Европа. Затова допринесоха няколко основни фактора:

* Западнобалканският маршрут е по-пряк, „по-отработен” – както от самите бежанци, така и преди всичко от т.н. каналджии;
* Република Македония и Сърбия не са членки на ЕС, респективно съгласуването на единни общоевропейски подходи за регламентиране на приема, особено на първоначалния етап, беше доста по-трудно и неефективно;
* България, а и Румъния, не са членки на Шенген, т.е. отсъства възможността за придвижване от Гърция към Западна Европа, без да се напуска Шенгенската зона;
* България се отнася по-строго и рестриктивно към нелегалните бежанци, което създава общата нагласа за избягване на маршрута през страната като по-рисков;
* Директното преминаване на нелегални бежанци от Турция в България е относително ниско като количество както предвид обстоятелството, че това предполага пресичане на цялата територия на Турция, така и с оглед на обстоятелството, че охраната на хилядите гръцки острови е практически невъзможна за разлика от сухопътната турско-българска граница, което прави маршрута през Гърция предпочитан;
* В геополитически план двустранните отношения между Гърция и Турция, както и приоритетите и интересите на САЩ за запазване на сигурността в региона, също съдействат за ограничаването на потока през България и насочването му основно през Гърция.

Всички тези обстоятелства ограничиха нивата на нелегална миграция през България до относително ниски стойности, несъпоставими с тези за страните по основния маршрут през Западните Балкани. Според официалните данни на Държавната агенция за бежанците при Министерския съвет, броят на потърсилите закрила чуждестранни граждани през последните четири години бележи увеличение от 1387 души през 2012 г. до 20391 – през 2015 г. Независимо от това, тези цифри са сред най-ниските за страните, външни граници на ЕС на юг и югоизток. Данните на Държавната агенция за бежанците потвърждават и транзитния статут на България от гледна точка на бежанските потоци. От общия брой чужди граждани, потърсили закрила в България през 2015 г. , бежански статут са получили 4708 души, хуманитарен статут – 889, а откази са получили 623 лица. Следва да се отчита, че тези цифри не отразяват броя на бежанците, пожелали да останат на постоянно местожителство в страната, които са единични.

Обобщеният извод, който може да се направи, е, че бежанската криза на този етап се отразява преди всичко в политически и психологически план върху българското общество, докато реалният натиск, включително икономически и социален, остава относително нисък по сравнение с редица други европейски държави, особено тези от Южна и Югоизточна Европа. Тук, разбира се, не следва да се пренебрегват финансовите разходи за превантивните мерки по българо-турската граница, за пренасочването на сериозен човешки ресурс основно от страна на МВР към границата, както и средствата за създаване на цялостна организация по настаняването и престоя на бежанците, които държавата прави през последните няколко години.

**Обществени нагласи към бежанците в България**

По заявка на Института за икономика и международни отношения и Фондация „Фридрих Еберт” социологическата агенция „Сова Харис” осъществи представително национално проучване на обществените нагласи спрямо бежанците.

Проучването е проведено сред 1 000 души в периода 20-28 февруари 2016 г. и е представително за пълнолетното население на България. То не отразява евентуалните промени в обществените нагласи след договореното през март споразумение между ЕС и Турция, респективно – отражението на евентуален негов успех или провал върху публичните настроения в България.

Основните цели на проучването включваха получаването на обективна картина за отношението в страната към бежанците – както към проблема по принцип, така и като отношение към конкретните хора. Ключовите отговори, които изследването се стремеше да получи, бяха свързани с въпросите доколко страховете от бежанската вълна прерастват в ксенофобия; различията в религията или етноса са по-важни при определяне на позицията по проблема; съществуват ли реални настроения за прехвърляне на обществените нагласи спрямо бежанците в националните отношения спрямо различния етнос и религия и за генериране на вътрешни разломи по тези линии в българското общество по подобие на процесите в Западна Европа.

В България отношението към бежанците и към миграционния проблем, като цяло, не е еднозначно. Според проучването близо 47% от хората смятат, че ЕС не трябва да помага на бежанците, търсещи убежище на територията му (Графика 1).

*Графика 1:* ***Според Вас, трябва ли ЕС да помага на бежанците, търсещи убещище на територията му?***

Като най-често изтъквани доводи, определящи доминиращите обществени нагласи, се изтъква, че:

* Заедно с бежанците в Европа влизат терористи;
* България е бедна държава и не може да отдели средства за бежанците;
* Бежанците са опасни и представляват заплаха за националната сигурност;
* Бежанците представляват заплаха за икономиката на ЕС;
* Бежанците нямат място в Европа, а би трябвало да търсят убежище в най-близката мирна държава в своя регион;
* Бежанците са хора с друг манталитет, друга религия и голяма част от тях не биха могли да възприемат европейските ценности и модел на поведение, не биха могли да се интегрират в европейската общност;
* Нараства опасността от разпространение на ислямизъм в Европа.

От своя страна, 28% от българските пълнолетни граждани считат, че ЕС трябва да помага на бежанците, търсещи убежище на територията на Европа:

* Близо половината от хората, споделящи това мнение, считат, че е проява на човечност да се помогне на бежанците, тъй като те са хора в беда, търсещи спасение от война: *„живи хора, имат същите нужди и права като нас”; „трябва да си помагаме, ако сме хора”.*
* Около една четвърт от хората, считащи, че ЕС трябва да помага на бежанците, търсещи убежище на територията му, споделят възгледа, че все пак съществува необходимост от рестрикция на миграционната вълна към Европа – да се помага само на бежанци от военни действия в Близкия изток, на майки с деца и на възрастни, идващи от Сирия.

От данните е видно, че е значителен делът на хората, които одобряват приемането и оказването на помощ на бежанци в Европа, но в същото време споделят възгледа, че ЕС трябва да води строга миграционна политика. Болшинството от жителите на страната - 57% от пълнолетното население - споделят възгледа, че решението на проблема с бежанците би трябвало да бъде общо за всички страни в рамките на ЕС (Графика 2). На противоположното мнение са около 22% от хората, според които всяка страна членка на ЕС трябва сама да търси решение на проблема. Висок е и делът на хората, които се затрудняват да дадат категоричен отговор

*Графика 2:* ***Какво, според Вас, трябва да бъде решението на проблема с бежанците?***

Мащабът на бежанската вълна превърна квотната система за разпределяне на бежанци на територията на ЕС в нефункционираща, а страните от Централна и Източна Европа са склонни дори да бойкотират програмата. Не случайно данните от настоящото проучване отчитат преобладаващ дял на скептичните възгледи относно ангажимента на България да приеме определена квота бежанци.

На въпрос ***„Смятате ли, че България трябва солидарно да приеме решението на ЕС и да приеме полагащата й се квота бежанци?”****,* преобладаващата част (близо 54%) от пълнолетните жители на страната не са съгласни държавата ни да прояви солидарност с решението на ЕС и да приеме полагащата ѝ се квота бежанци. Около 77% от хората, споделящи това мнение не смятат, че ЕС трябва да дава убежище на бежанците. От своя страна, около 23% считат, че държавата ни трябва солидарно да приеме решението на ЕС и да приеме полагащата ѝ се квота бежанци. Две трети от тях споделят възгледа, че ЕС трябва да помага на бежанците, търсещи убежище на територията му.

*Графика 3:* ***С кое от следните твърдения сте съгласни?***

Доминираща е нагласата, че са необходими строг контрол, нови правила и ясни условия за влизането на мигранти през външните граници на ЕС (Графика 3). Близо 81% от пълнолетните граждани на страната са съгласни с твърдението, че трябва да се изгради система, чрез която да се прави подбор извън границите на ЕС, за да се получава разрешение по определен ред. На противоположния полюс са приблизително 3% от пълнолетните български граждани, които споделят мнението, че всеки бежанец, който е потърсил убежище на територията на ЕС, трябва да бъде приет.

Запитани ***„С кое от следните твърдения сте съгласни?”,*** около 78% от пълнолетните жители на страната смятат, че бежанците ще бъдат в тежест на икономиката на страната. Противоположното мнение се споделя от около 3% от хората, според които бежанците биха могли да помогнат за развитието на икономиката ни.

Според 60% от пълнолетните жители на страната, бежанците представляват заплаха за националната сигурност на България (Графика 4).

*Графика 4:* ***Представляват ли бежанците заплаха за националната сигурност на България?***

Според данните от проучването, това мнение се споделя от:

* 64% от мъжете, 56% от жените;
* 63% от възрастните (над 61-годишна възраст), 63% от 31-50-годишните, 59% от 51-60-годишните, 52% от младите (на възраст 18-30 години);
* 64% от хората със средно образование, 56% от висшистите, около половината от тези с основно;
* 64% от българите, около 53% от българските роми, една трета от българо-мохамеданите и 22% от българските турци;
* 69% от хората, които заявяват, че не изповяднват никаква религия, приблизително две трети от хората, определящи се като християни, около една пета от мюсюлманите;
* 70% от жителите на областните центрове, около 62% от жителите на градовете, 60% от пълнолетното население на общинските села, 36% от столичани;
* Две трети (66%) от хората с леви политически убеждения, 62% от определящите се в дясно върху политическата ос и 61% от хората с центристки възгледи. Прави впечатление, че делът на хората с крайно леви или крайно десни убеждения, които възприемат бежанците като заплаха за националната сигурност, е значително по-висок – между 72 и 75%.

На противоположния полюс са около 15% от пълнолетните жители на страната. Според тях, бежанците не представляват заплаха за националната сигурност на страната.

*Графика 5:* ***\*Представляват ли бежанците заплаха за вас? (Отговор «да»)***

*Забележка: \*Сумата от процентите не е равна на 100%, тъй като е посочван всеки верен отговор.*

На въпрос ***„Представляват ли бежанците заплаха за Вас?”*** (Графика 5), при който е допустим повече от един отговор, се отчитат следните резултати:

* 47% от хората не възприемат бежанците като заплаха за себе си и заявяват, че не се страхуват от тях. От данните е видно, че:
* 34% от пълолетните жители на страната възприемат бежанците като заплаха за себе си и заявяват, че се страхуват от хората с различна религия. Като цяло, България има утвърдени традиции на толерантност към различните религии. Може да се предположи, че споделените нагласи отчитат страх от ислямизма, враждебен на европейската култура и ценности като свобода и равенство, а не от исляма, като религия. Отговорите на този въпрос демонстрират, че:
* Близо 24% от хората заявяват, че възприемат бежанците като заплаха за себе си, защото се страхуват от хората от друг, различен етнос:
* Близо 5% от хората възприемат бежанците като заплаха за себе си и заявяват, че мразят чужденците.
  + 70% от хората с ксенофобски възгледи са мъже, а 30% - жени;
  + 78% от тях заявяват, че са християни, 15% - мюсюлмани, а около 4% - атеисти;
  + 39% от тях са жители на градовете, една четвърт – на столицата, една пета – на областните центрове, 17% - на селата;
  + 28% от тях са хора, определящи политическите си възгледи като центристки, 20% - като леви, 9% - като десни.

Не са еднозначни обществените нагласи относно възможността за интеграция на бежанците в българското общество. Основания за този извод дават отговорите на въпроса ***„Според Вас, кой фактор е най-значимото препякствие за интеграцията на бежанците?”.*** С по-висок дял са пълнолетните български граждани, които смятат, че най-значимото препятствие за интеграцията на бежанците е свързана не толкова с мигрантите, колкото с икономическото и социално състояние на собствената ни държава. Около 49% от хората смятат, че държавата ни е толкова немощна, че не може да осигури условия за интеграция на бежанците. От своя страна, близо 39% от пълнолетните български граждани считат интеграцията на бежанците за невъзможна главно заради това, че те имат различна култура и религия и по принцип не биха могли да се интегрират в нашите условия.

Видно е, че скептичното отношение към невъзможността за интеграция на бежанците се дължи не толкова на страха от чуждите религия, етнос и култура, колкото на безпокойството, че държавата ни се намира в икономическо състояние, неспособно дапоеме грижите за бежанци, а миграционната криза може да задълбочи социалните проблеми. Негативният образ на бежанците в публичното съзнание се подхранва до голяма степен и от страха, че съществува опасност от проникване на ислямски екстремисти.

От данните ***(„Приемливо ли е за вас лично да имате колега или съсед бежанец?”)*** е видно, че за близо 51% от пълнолетните жители на страната е неприемливо да имат бежанец за колега или съсед. Близо 23% заявяват, че нямат нищо против да имат колега или съсед бежанец.

Проучването показва, че е налице сериозна обърканост и дезориентация на общественото мнение в страната, което е лесно податливо на разнопосочни публични информации и интерпретации. Основните изводи, които могат да се направят въз основа на резултатите от проведеното проучване на общественото мнение за отношението на българското население към бежанците, са следните:

* *В България отношението към бежанците и към миграционния проблем, като цяло, не е еднозначно. Близо 47% от пълнолетните български граждани смятат, че ЕС не трябва да помага на бежанците, търсещи убежище на територията му. На противоположното мнение са 28% от хората.*
* *Според 60% от пълнолетните жители на страната, бежанците представляват заплаха за националната сигурност на България. На противоположния полюс са около 15% от хората.*
* *57% от пълнолетните жители на страната споделят възгледа, че решението на проблема с бежанците би трябвало да бъде общо за всички страни в рамките на ЕС.*
* *Преобладават скептичните възгледи относно ангажимента на България да приеме определена квота бежанци. Близо 54% от пълнолетните жители на страната не са съгласни държавата ни да прояви солидарност с решението на ЕС и да приеме полагащата ѝ се квота бежанци.*
* *Доминираща е нагласата, че са необходими строг контрол, нови правила и ясни условия за влизането на мигранти през външните граници на ЕС. Близо 81% от пълнолетните граждани на страната са съгласни с твърдението, че трябва да се изгради система, чрез която да се прави подбор извън границите на ЕС, за да се получава разрешение по определен ред.*
* *Скептичното отношение към невъзможността за интеграция на бежанците се дължи не само на страха от чуждите религия, етнос и култура, но и на безпокойството, че държавата ни се намира в икономическо състояние, неспособно да поеме грижите за бежанци, а миграционната криза може да задълбочи социалните проблеми. Около 49% от хората смятат, че държавата ни е толкова немощна, че не може да осигури условия за интеграция на бежанците. От своя страна, близо 39% от пълнолетните български граждани считат интеграцията на бежанците за невъзможна главно заради това, че те имат различна култура и религия и по принцип не биха могли да се интегрират в нашите условия.*
* *Приблизително половината от пълнолетните български граждани (47%) заявяват, че не възприемат бежанците като заплаха и не се страхуват от тях. В същото време се отчита, че е значим делът на хората, за които образът на бежанците е негативен. Всеки трети пълнолетен български гражданин определя бежанците като заплаха, защото се страхува от хората с чужда религия, всеки четвърти – защото се страхува от хората от друг етнос, всеки двадесети – защото не обича чужденците.*
* *Политическите пристрастия на практика не оказват съществено влияние върху отношението към бежанците като стойностите в повечето отговори на определящите се като леви или десни, респективно крайно леви и крайно десни, са доста близки.*
* *Отношението към различната религия генерира по-силни страхове отколкото това към различния етнос – произтичащи по-скоро от идеологията на радикалния ислям.*

***Като най-важен обобщен извод от проучването може да се каже, че българското общество е натоварено с редица страхове спрямо бежанците, но за огромното болшинство от българското население (с изключение на 5%) тези страхове не са преминали в омраза към чужденците и не носят идеологическата тежест на ксенофобията.***

**Политически позиции и обществени нагласи**

Като външна граница на ЕС България е максимално заинтересована от възприемане на единен общоевропейски подход и търсене на солидарно решение на проблема. Прехвърлянето на този общоевропейски подход на национално ниво би наложил непомерно бреме върху страните от Южна и най-вече Югоизточна Европа, които са в непосредствено съседство с първопричините на бежанската криза – конфликтът в Близкия изток и Сирийската криза.

Същевременно следва да се отчита спецификата на проблемите, с които се сблъскват Западна Европа, от една страна и Балканите (включително България) – от друга. Докато страните - крайна дестинация, са изправени пред дългосрочното предизвикателство за приемането, настаняването и преди всичко – последващото интегриране на бежанците, то балканските държави са принудени да решават непосредствените проблеми с транзита, респективно недопускането на мигрантите на тяхна територия. От тази гледна точка натискът на бежанската вълна на Балканите бе много по-директен върху държавните администрации (особено по трасето на Западнобалканския маршрут), докато в Западна Европа той се отрази силно върху обществата. Затова в България латентните страхове са свързани повече с международния тероризъм, вноса на радикални идеи отвън сред умерените местни мюсюлмански общества, създаването и активизирането на ислямистки терористични ядра в региона, а не толкова с опасенията от перманентно заселване на бежанците тук. Не на последно място – и с появата на своеобразен „утаечен ефект”: засилване на организираната престъпност и корупцията по подобие на периода на военните действия и ембаргото в бивша Югославия. С други думи, докато Западна Европа е изправена пред страховете отвътре (от чужденците, които вече са там, включително от десетилетия), то на Балканите заплахата се асоциира с тези отвън (мигрантите, които искат тепърва да влязат). Това създава предпоставки както за известна консолидация на обществата, така и за засилване на национализмите на Балканите – което пък засилва риска от вторично разделение на същите тези общества по етнически и религиозен признак.

Тези различия се отразяват и върху възприятието за адекватност на политиките. В Западна Европа е по-осезаемо разминаване между официалните политически позиции и обществените настроения. Самоцелността на „политически коректното говорене”, често заобикалящо реалните проблеми, създава условия за радикално отрицание на политиките и действията на властите, в резултата на което общественото съзнание се превръща в благоприятна почва за генериране на страхове от бежанците, включително на крайно десни, ксенофобски идеи.

В България политическото и публично говорено е по-близко до преобладаващите обществени нагласи. От друга страна то до голяма степен се фокусира върху бежанската криза като проблем за националната сигурност и заплаха за гражданите за сметка на хуманитарната страна на въпроса, като по този начин също съдейства за формирането на антибежански настроения. Следва да се отчитат и опитите за политическо профилиране и търсене на вътрешнополитически дивиденти от кризата от страна на някои партии, организации и медии, което допълнително нагнетява страховете в обществото.

Общите нагласи на българското общество спрямо бежанците се проектират и върху отношението към политиката на правителството по отношение на бежанската криза – със съответната повишена доза критичност, характерна за оценката на дейността на правителствата на страната по принцип. Като цяло публичните изказвания на институциите са твърде разнопосочни, често недостатъчно последователни, създаващи впечатление за отсъствие на достатъчно ясно виждане за възможностите за дългосрочно решаване на проблема.

Независимо от нееднозначното и често противоречащо си вербализиране на политическата позиция на страната от страна на държавните и правителствени институции обаче, в практически план България се придържаше към една достатъчно последователна и прагматична линия на действие по отношение на бежанската криза.

Въпреки нееднократните опити за използване на бежанската криза като инструмент за вътрешнополитически цели, няколко последователни български правителства след 2013 г. отстояваха практически единна философия (макар и никога не формулирана достатъчно ясно и категорично) по един от най-сложните и най-спорни елементи от мерките за справяне с кризата. Изграждането на защитна стена по българо-турската граница, срещнало първоначално сериозно неодобрение в Европа, постепенно се превърна в общ подход за регулиране на бежанската криза. Като тук следва да се отчете една важна особеност: България бе една от първите, които изградиха подобно съоръжение по външните граници на ЕС, при това без да бъде член на Шенген, но отказва да направи това по границите вътре в ЕС, т.е. по българо-гръцката граница – независимо от на моменти доста силния вътрешнополитически и обществен натиск. Което се вписваше в принципно декларирания подход за търсене на общоевропейски решения. От тази гледна точка България нямаше никакви основания или интерес да подкрепи подхода на страните от Вишеградската група и Австрия за т.н. „План Б”, предполагащ изграждането на своеобразен защитен антибежански вал по северните граници на Гърция с България и Република Македония. Този план натоварваше с допълнителни отговорности двете страни, „премествайки” де факто и вменявайки им охрана на външните граници на ЕС и на Шенгенското пространство, без да им делегира съответните права (Република Македония не е член на ЕС, а България все още не е приета в Шенген въпреки изпълнените технически критерии) и без да им гарантира необходимия финансов ресурс.

Постигнатото през март 2016 г. споразумение между ЕС и Турция е първият консистентен опит на Брюксел за изработване на по-цялостно виждане за решаване на бежанската криза. От гледна точка на България това споразумение дава възможност да се предотврати един от основните рискове за националната сигурност на страната, който бежанската криза би могла да генерира. Става дума за евентуалното пренасочване на бежанските потоци към гърцко-българската граница в случай на осъществяване на силово затваряне на Западнобалканския маршрут без да се предложи алтернатива на вече намиращите се на територията на Гърция бежанци. Договореното транспортиране на регистрирани бежанци от Турция до страните, крайна дестинация в ЕС по въздушен път също способства за намаляване на евентуалния натиск по сухопътните граници на страната.

От друга страна, е твърде оптимистично да се очаква, че споразумението ще реши бързо и окончателно проблема и няма да генерира определено, макар и ограничено, пренасочване на маршрутите. Това, което България не успя или не се опита да постигне в рамките на споразумението, бе договарянето на статут, подобен на този, който получи Гърция. С други думи – възможност за връщане на нелегалните бежанци обратно в Турция и осигуряване на необходимия материален и финансов европейски ресурс за страната при необходимост.

Настоящата бежанска криза постави под въпрос свободата, равенството и толерантността, заложени като основни принципи в политическата архитектура на ЕС. В България обаче, преобладаващото мнение е, че решението на проблема с бежанците би трябвало да бъде общо за всички страни в рамките на ЕС. България е заинтересована от общоевропейско, солидарно решение – освен всичко друго и за да не допусне бежанската криза да доведе до институционализиране на нейното периферно положение в съюза.